SCCC มองความต้องการใช้ปูนซีเมนต์ในปท.ลดลง 1% ภายในปีนี้ หลังศก.ชะลอตัว
SCCC คาดภายในปีนี้ความต้องการใช้ปูนซีเมนต์ในประเทศลดลง 1% หลังเศรษฐกิจยังชะลอตัว 
26 ต.ค. 2558

บริษัท ปูนซีเมนต์นครหลวง จำกัด (มหาชน) หรือ SCCC ระบุว่า บริษัทคาดว่าความต้องการใช้ปูนซีเมนต์ในประเทศมีแนวโน้มลดลง 1% ภายในสิ้นปีนี้ แม้ว่ารัฐบาลจะเริ่มให้ความสำคัญกับการปรับโครงสร้างทางเศรษฐกิจ แต่บริษัทคาดการณ์ว่าเศรษฐกิจภายในประเทศที่ยังคงชะลอตัวอย่างต่อเนื่อง และอาจมีผลให้ความต้องการใช้ปูนซีเมนต์ภายในประเทศลดลงอีกในไตรมาสสุดท้ายของปีนี้ โดยเฉพาะจากอุตสาหกรรมก่อสร้างที่เกี่ยวเนื่องกับโครงการสาธารณูปโภคขนาดใหญ่ของรัฐบาล
อย่างไรก็ตามบริษัทมุ่งมั่นที่จะเสริมสร้างความแข็งแกร่งทางด้านการตลาด โดยบริษัท ได้ลงทุนสร้างโรงงานผลิตปูนซีเมนต์ ที่ประเทศกัมพูชา ซึ่งมีขนาดกำลังการผลิต 1.5 ล้านตัน/ปี โดยมีการลงนามในสัญญาร่วมทุนกับบริษัท ชิปมง ซีเมนต์  คอร์ปอเรชั่น จำกัดแล้ว ซึ่งบริษัทจะถือหุ้นในสัดส่วน 40%